Sangeres veg steeds om lewe teen Covid-19 | Maroela Media
'n Emosionele Cindy Benson, ma van die sangeres Candy Benson, sê haar "blondekop-sonskynkind" veg steeds om haar lewe teen Covid-19.
Candy, wat liedjies sing soos "Onweerstaanbaar" en "7 dae in die somer", is op Saterdag 11 Julie per ambulans na die Netcare Olivedale-hospitaal in Johannesburg gehaas.
Sy is vir 24 dae lank in die hoësorgeenheid behandel voordat sy Dinsdag na 'n algemene saal oorgeplaas is, sê Cindy.
Volgens Cindy ly Candy nou aan 'n steroïede psigose van die hoë volumes steroïede wat sy ontvang om haar longe te versterk. Cindy sê sy is juis oorgeplaas na 'n algemene saal in 'n poging om haar geestesgesondheid te verbeter.
"Candy is ongelooflik deurmekaar; dit is 'n nagmerrie," sê Cindy, wat Sondag by die hospitaal daarop aangedring het om haar dogter te sien nadat sy onsamehangende, angstige Whatsapp-boodskappe van Candy ontvang het.
"Sy het 'n angsaanval gehad terwyl ek daar by haar gesit het. Haar toestand het drasties versleg. Ek kan nie vir jou sê wat dit aan my gedoen het nie."
Cindy sê sy en haar man, Marc, en Candy se verloofde, die musikant Dylan Emslie, se "senuwees is klaar", maar dat hulle op hulle knieë bly.
"Die dosis van die steroïede kan nog nie verminder word nie, want haar longe is nog nie sterk genoeg om self asem te haal nie. Sy is steeds aan 'n suurstofmasjien gekoppel. Die dokters het voorgestel dat sy geskuif word na 'n algemene saal om haar gemoed te lig, want sy het al soveel mense om haar gesien en gehoor sterf en dit is besig om haar te raak."
Cindy sê dit is veral moeilik om vir Candy so deurmekaar en angstig te sien, aangesien sy altyd 'n "positiewe mens is wat nie maklik huil nie en altyd ander moed in praat".
Candy se suurstofvlakke is tans gemiddeld en die goeie nuus is dat sy nou effe gemakliker is aangesien 'n pypie uit haar een arm en nek verwyder is, sê Cindy.
"Sy raak self nou angstig om huis toe te kom. Ons is uiteraard ook angstig om haar by die huis te hê, maar dit is ook belangrik dat sy gesond huis toe moet kom."
Eerskomende Saterdag sal Candy se 28ste dag in die hospitaal wees. "Ek is so bang, maar ek weet ons Vader gaan haar gesond huis toe bring. Ons pleit steeds by mense om saam met ons vir ons kind te bid."
Ek ken haar nie maar sterkte dame, hoop op n spoedige beterskap
Cindy, Marc en Candy is een van die gesinne wat al soveel gedoen en beteken het vir Marloth Park en sy inwoners. Cindy is een van die stigters van Marloth Park Ratepayers Association (MPRA) wat verbete veg teen die buitestanders wat wil oopgroefmyne open, wat vrae vra en antwoorde eis wanneer die munisipaliteit nie dienste lewer waarvoor betaal word nie en wanneer daar onregmatige cullings op die diere van Marloth uitgevoer wil word.
Mag die Here gesond maak…
Klink of dit nou beter gaan en dat sy nie meer veg om haar lewe nie as sy na die algemene saal is nie.